
Na temelju članka 26. i 27. Zakona o radu („Narodne novine“ br. 93/14.), članka 118. Zakona o odgoju i obrazovanju u osnovnoj i srednjoj školi, članka 1. Statuta Obrtničke škole Gojka Matuline Zadar Školski odbor Obrtničke škole Gojka Matuline Zadar, nakon prethodnog savjetovanja sa sindikalnim povjerenikom s ovlastima radničkog vijeća na                  5. sjednici održanoj dana 10. ožujka  2015. godine,  donio je 



P R A V I L N I K  O   R A D U


I. OPĆE ODREDBE

Članak 1.
Pravilnikom o radu (u daljem tekstu: Pravilnik) Obrtničke škole Gojka Matuline  Zadar, Ivana Mažuranića  br. 32 kao poslodavac (u daljem tekstu: Škola) uređuje izbor radnika i zapošljavanje, organizaciju rada, prava i obveze Škole i radnika, plaće i novčane nadoknade radnika, prestanak radnog odnosa, zaštitu dostojanstva radnika, zabranu diskriminacije te druga pitanja u svezi s radnim odnosima u Školi.
Izrazi navedeni u ovom Pravilniku neutralni su i odnose se na osobe oba spola.


Članak 2.
Odredbe ovoga Pravilnika odnose se na radnike koji su sa Školom sklopili ugovor o radu na neodređeno ili određeno vrijeme s punim ili nepunim radnim vremenom i osobe koje su s Školom sklopile ugovor o stručnom osposobljavanju za rad bez zasnivanja radnog odnosa.
Zaključivanjem ugovora o radu između Škole i radnika zasniva se radni odnos u školi.


Članak 3.
Odredbe ovoga Pravilnika ne primjenjuju se u slučajevima kada je zakonom, podzakonskim aktom, sporazumom sklopljenim između radničkog vijeća i Škole, ugovorom o radu ili kolektivnim ugovorom koji obvezuje Školu (u daljnjem tekstu: kolektivni ugovor) položaj radnika Škole uređen povoljnije od položaja iz ovoga Pravilnika.


Članak 4.
Prije nego što radnik započne s  radom ravnateljica je dužna upoznati radnika s propisima iz radnih odnosa te ga je dužna upoznati s organizacijom rada i zaštitom zdravlja te sigurnosti na radu.
Ravnateljica je dužna omogućiti radniku bez ograničenja uvid u odredbe ovoga Pravilnika i drugih akata kojima su uređeni radni odnosi, odnosno prava i obveze radnika i Škole.

Članak 5.
Radnik je obvezan obavljati ugovorene poslove savjesno i stručno te prema uputama ili radnim nalozima ravnatelja odnosno drugih osoba ovlaštenih od strane ravnateljice, u skladu s naravi i vrstom rada. Ravnateljica može pobliže odrediti mjesto rada i način obavljanja rada.
Prava i obveze radnika i Škole iz ugovora o radu, zakona i ovoga Pravilnika ostvaruju se od dana početka rada radnika u Školi.


II. ZASNIVANJE RADNOG ODNOSA

   Uvjeti za zasnivanje radnog odnosa u Školi

Članak 6.
Osoba koja zasniva radni odnos u Školi mora ispunjavati opće uvjete za zasnivanje radnog odnosa sukladno općim propisima o radu i posebne uvjete sukladno Zakonu o odgoju i obrazovanju u osnovnoj i srednjoj školi i drugim propisima.
Posebni uvjeti za zasnivanje radnog odnosa u Školi za osobe koje sudjeluju u odgojno-obrazovnom radu s učenicima su poznavanje hrvatskog jezika i latiničkog pisma u mjeri koja omogućava izvođenje odgojno-obrazovnog rada, odgovarajuću vrstu i razinu obrazovanja kojom su osobe stručno osposobljene za obavljanje odgojno-obrazovnog rada.
Uvjeti i odgovarajuća vrsta i razina obrazovanja za odgojno obrazovne radnike Škole – nastavnike i stručne suradnike propisani su Zakonom o odgoju i obrazovanju u osnovnoj i srednjoj školi te Pravilnikom o stručnoj spremi i pedagoško-psihološkom obrazovanju nastavnika u srednjem školstvu.
Pri zasnivanju radnog odnosa ravnateljica Škole obvezna je u propisanim slučajevima dati prednost pri zapošljavanju određenim kategorijama osoba koje ispunjavaju sve propisane uvjete, u skladu s odredbama Zakona o odgoju i obrazovanju u osnovnoj i srednjoj školi te drugim posebnim propisima.
Odgojno-obrazovni radnici obvezni su imati pedagoške kompetencije – pedagoško psihološko i metodičko obrazovanje, odnosno steći te kompetencije u roku propisanom Zakonom o odgoju i obrazovanju u osnovnoj i srednjoj školi.
Nastavu vjeronauka može izvoditi osoba koja ima razinu obrazovanja utvrđenu posebnim ugovorima.
Ako se ne može zasnovati radni odnos s osobom koja ima odgovarajuću vrstu i razinu obrazovanja i koja ima stečene pedagoške kompetencije, radni odnos može se zasnovati s osobom koja ima odgovarajuću vrstu i razinu obrazovanja, a nema potrebne pedagoške kompetencije uz uvjet stjecanja tih kompetencija u roku propisanom Zakonom.
Posebni uvjet za zasnivanje radnog odnosa na radnom mjestu domara - ložača centralnog grijanja u Školi su uvjerenje o posebnoj zdravstvenoj sposobnosti za obavljanje poslova s posebnim uvjetima rada i uvjerenje o osposobljenosti za ložača centralnog grijanja prema posebnim propisima. 

Članak 7.
Dokaze o ispunjenosti uvjeta iz članka 6. ovog Pravilnika osigurava radnik do sklapanja ugovora o radu ili do dana početka rada.


	Zapreke za zasnivanje radnog odnosa u Školi

Članak 8.
Radni odnos u Školi ne može zasnovati osoba koja je pravomoćno osuđena za neko od kaznenih djela navedenih u članku 106. stavcima 1. i 2.  Zakona o odgoju i obrazovanju u osnovnoj i srednjoj školi. 
Radni odnos u Školi ne može zasnovati ni osoba protiv koje se vodi kazneni postupak za neko od kaznenih djela iz stavka 1. ovoga članka.

Članak 9.
Ako osoba u radnom odnosu u Školi bude pravomoćno osuđena za neko od kaznenih djela iz članka 8. ovog pravilnika, škola kao poslodavac otkazat će ugovor o radu bez obveze poštivanja propisanog ili ugovorenog otkaznog roka izvanrednim otkazom ugovora o radu, u roku od 15 dana od dana saznanja za pravomoćnu odluku, a po proteku toga roka redovitim otkazom ugovora o radu uvjetovanim skrivljenim ponašanjem radnika u kojem će slučaju poslodavac, istodobno uz otkazivanje ugovora o radu, od radnika zahtijevati da odmah prestane raditi tijekom otkaznog roka.

Članak 10.
	Ako ravnateljica  Škole sazna da je protiv osobe u radnom odnosu u Školi pokrenut i vodi se kazneni postupak za neko od kaznenih djela iz članka 8. ovog Pravilnika, udaljit će osobu od obavljanja poslova do obustave kaznenog postupka, odnosno najduže do pravomoćnosti sudske presude, uz pravo na naknadu plaće u visini dvije trećine prosječne mjesečne plaće koju je osoba ostvarila u tri mjeseca prije udaljavanja od obavljanja posla.
	  Postupanje iz stavka 1. ovog članka može se temeljiti isključivo na pisanoj obavijesti nadležnog Državnog odvjetništva odnosno nadležnog Općinskog suda da je protiv radnika pokrenut kazneni postupak.
Ako je pravomoćnim rješenjem obustavljen kazneni postupak pokrenut protiv radnika ili je pravomoćnom presudom radnim oslobođen od odgovornosti, radniku će se vratiti obustavljeni dio plaće od prvog dana udaljavanja.


	Zasnivanje radnog odnosa 

Članak 11.
Radni odnos u školi zasniva se ugovorom o radu, u pravilu, na temelju natječaja.
O potrebi zapošljavanja novoga radnika u Školi odlučuje ravnateljica.
Prije raspisivanja natječaja ravnateljica prijavljuje potrebu za zapošljavanjem radnika Uredu državne uprave u Zadarskoj županiji nadležnom za poslove obrazovanja (u daljnjem tekstu: Ured državne uprave), koji vodi evidenciju o radnicima za kojima je prestala potreba u cijelosti ili u dijelu radnog vremena.

Članak 12.
Ako u evidenciji postoji odgovarajuća osoba, na prijedlog Ureda državne uprave, Škola može zasnovati radni odnos s osobom koja ispunjava uvjete za zasnivanje radnog odnosa za koje je Škola prijavila potrebu.
Nakon primitka obavijesti Ureda državne uprave da u evidenciji nema osobe za zapošljavanje prema prijavljenoj potrebi ili pisanog očitovanja ravnatelja o razlozima ne primanja upućene osobe, Škola objavljuje natječaj.


N a t j e č a j

Članak 13.
O objavljivanju natječaja odlučuje Školski odbor.
Natječaj iz stavka 1. ovoga članka Škola objavljuje na mrežnim stranicama i oglasnim pločama Hrvatskog zavoda za zapošljavanje te na svojim mrežnim stranicama i oglasnoj ploči.
Rok prijave na natječaj ne može biti kraći od (8) osam dana.


Članak 14.
Natječaj iz članka 13. ovog Pravilnika sadrži:

1. puni naziv i sjedište Škole,
2. naziv i radno mjesto rada za koji će se sklopiti ugovor o radu, 
3. vrijeme na koje se ugovor sklapa
4. uvjete koje osobe prijavljene na natječaj trebaju ispunjavati,
5. isprave koje se trebaju dostaviti kao i dokaz o ispunjavanju uvjeta iz točke 4.ovoga članka,
6. rok u kojemu osobe trebaju dostaviti prijavu na natječaj, koji ne može biti kraći od osam dana.
Pored podataka iz stavka 1. ovoga članka u natječaju mora biti jasno istaknuto da se za radno mjesto mogu javiti osobe oba spola te da se nepravovremene prijave i prijave s nepotpunom dokumentacijom neće razmatrati.


Članak 15.
Radni odnos u Školi zasniva se s osobom koja ispunjava uvjete iz članaka 6. ovoga Pravilnika. 

Članak 16.
Između kandidata uredno prijavljenih na natječaj, koji ispunjavaju uvjete navedene u natječaju, izbor obavlja ravnateljica.
Ravnateljica zasniva radni odnos odnosno sklapa ugovor o radu s izabranom osobom uz prethodnu suglasnost Školskog odbora.
Ravnateljica Škole podnosi Školskom odboru zahtjev za dobivanje prethodne suglasnosti za zasnivanje radnog odnosa s osobom koja ispunjava uvjete natječaja odnosno s drugom odgovarajućom osobom ako se na natječaj nije prijavila osoba koja ispunjava uvjete natječaja.
Zahtjev iz stavka 3. ovoga članka može biti pisani ili usmeni na sjednici Školskog odbora.
Školski odbor će se o zahtjevu ravnateljice očitovati u roku od 10 dana od dana dostave zahtjeva.
Ako se Školski odbor ne očituje o zahtjevu u roku iz stavka 5. ovoga članka, smatra se da je dao prethodnu suglasnost za zapošljavanje izabrane osobe.
Ako Školski odbor uskrati suglasnost ravnateljici za zasnivanje radnog odnosa sa predloženom osobom, ravnateljica Škole može Školskom odboru predložiti drugu osobu prijavljenu na natječaj i za nju zatražiti suglasnost ili odlučiti o objavljivanju novoga natječaja.
Ako ne postoji niti jedan kandidat s kojim bi se mogao zasnovati radni odnos ili ne postoji kandidat koji će uspješno obavljati poslove za koje je objavljen natječaj, ravnateljica Škole može odlučiti da se natječaj ponovi. 

Članak 17.
Kandidate koji prema natječaju nisu izabrani, ravnateljica ih, u istom roku i na isti način, izvješćuje o neizboru i vraća im natječajnu dokumentaciju.


Zasnivanje radnog odnosa bez natječaja

Članak 18.
Iznimno od odredbe članka 11. Ovoga Pravilnika, radni odnos može se zasnovati ugovorom o radu i bez natječaja:
1. na određeno vrijeme, kada je zbog obavljanja poslova koji ne trpe odgodu potrebno zaposliti osobu na vrijeme do 15 dana, o čemu odlučuje ravnatelj samostalno,
2. na određeno vrijeme, kada obavljanje poslova ne trpi odgodu, do zasnivanja radnog odnosa na temelju natječaja ili na drugi propisan način, ali ne dulje od 60 dana, uz prethodnu suglasnost Školskog odbora, sukladno članku 16. stavcima 4.-6. ovoga Pravilnika,
3. s osobom kojoj je ugovor o radu na neodređeno vrijeme otkazan zbog gospodarskih, tehničkih ili organizacijskih razloga i koja se nalazi u evidencije Ureda državne uprave, 
4. do punog radnog vremena, s radnikom koji u školskoj ustanovi ima zasnova radni odnos na neodređeno nepuno radno vrijeme,
5. na temelju sporazuma školskih ustanova u kojim su radnici u radnom odnosu na neodređeno vrijeme ako žele zamijeniti mjesto rada zbog udaljenosti mjesta rada od mjesta stanovanja,
6. s osobom koja se zapošljava na radnom mjestu vjeroučitelja, na temelju posebnih ugovora s vjerskom zajednicom.

Ako se na natječaj ne javi osoba koja ispunjava uvjete iz članaka 6. ovoga Pravilnika, natječaj će se ponoviti u roku od pet (5) mjeseci, a do zasnivanja radnog odnosa na osnovi ponovljenog natječaja radni se odnos može zasnovati sa osobom koja ne ispunjava propisane uvjete.

Sklapanje ugovora o radu

Članak 19.
Radni odnos zasniva se ugovorom o radu. 
Ugovor o radu u ime Škole sklapa ravnateljica:
1. s osobom za koju je Školski odbor dao prethodnu suglasnost ili
2. samostalno s radnikom, na određeno vrijeme do 15 dana.
Ugovor o radu smatra se sklopljenim kada se ravnateljica i osoba koja traži zaposlenje suglase o bitnim podatcima ugovora o radu.
Pri pregovorima o sklapanju ugovora o radu ili prilikom provjere radnih sposobnosti prema članku 29. ovoga Pravilnika zabranjeno je svako postupanje koje može imati obilježje diskriminacije osobe koja traži zaposlenje. 
Kod sklapanja ugovora o radu ravnateljica može od osobe koja traži zaposlenje tražiti samo podatke koji su neposredno vezani za obavljanje ugovornih poslova.
Pri sklapanju ugovora o radu ravnateljica ne smije tražiti od radnika podatke koji nisu u neposrednoj vezi s radnim odnosom.

Članak 20.
Prilikom sklapanja ugovora o radu i tijekom trajanja radnog odnosa radnik je dužan obavijestiti ravnateljicu o bolesti ili drugoj okolnosti koja ga onemogućuje ili bitno ometa u izvršenju obveza iz ugovora o radu ili koja ugrožava život ili zdravlje onih osoba s kojima radnik dolazi u dodir obavljajući svoje poslove. 
Utaja bolesti ili okolnosti iz stavka 1. ovoga članka od strane radnika predstavlja valjan razlog za izvanredni otkaz ugovora o radu.

Članak 21.
Ravnateljica i radnik u okviru uvjeta rada, kada za to imaju interes, mogu sklapati anekse ugovora kojim mijenjaju pojedine podatke ugovora o radu. 


Sadržaj i oblik ugovora o radu odnosno pisane potvrde o sklopljenom ugovoru o radu

Članak 22.
Ugovor o radu sklapa se u pisanom obliku. 
Ugovor o radu sklopljen između Škole i radnika mora sadržavati podatke o:
1. strankama te njihovu prebivalištu, odnosno sjedištu
2. mjestu rada, a ako ne postoji stalno ili glavno mjesto rada, napomena da se rad obavlja na različitim mjestima, uz navođenje mjesta rada na kojima radnik radi
3. nazivu posla, odnosno naravi ili vrsti rada, na koje se radnik zapošljava ili kratak popis poslova ili opis radova
4. danu početka rada
5. očekivanom trajanju ugovora, u slučaju ugovora o radu na određeno vrijeme
6. trajanju plaćenog godišnjeg odmora na koji radnik ima pravo, a u slučaju kada se takav podatak ne može dati u vrijeme sklapanja ugovora, odnosno izdavanja potvrde, načinu određivanja trajanja toga odmora
7. radnom vremenu odnosno trajanju redovitog radnog dana ili tjedna
8. osnovnoj plaći, dodacima na plaću te razdobljima isplate primanja na koja radnik ima pravo
9. otkaznim rokovima kojih se mora pridržavati radnik, odnosno Škola, a u slučaju kada se takav podatak ne može dati u vrijeme sklapanja ugovora, odnosno izdavanja potvrde, načinu određivanja otkaznih rokova.
U slučaju kada se odredbama ugovora o radu, umjesto podataka iz stavka 2. točaka 6., 7., 8. i 9. ovoga članka, upućuje na primjenu odredaba odgovarajućeg zakona, podzakonskog akta, kolektivnog ugovora te ovoga Pravilnika, odredbe tih akata primjenjuju se neposredno.


Članak 23.
Ako se ugovor o radu ne sklopi u pisanom obliku, to ne utječe na postojanje i valjanost ugovora o radu.
Ako se ugovor o radu ne sklopi u pisanom obliku, ravnateljica je dužna radniku prije početka rada uručiti pisanu potvrdu o sklopljenom ugovoru o radu.
Pisana potvrda iz stavka 2. ovoga članka mora sadržavati sve podatke ugovora o radu iz članka 22. ovoga Pravilnika.


Prijava radnika na mirovinsko i zdravstveno osiguranje 

Članak 24.
Ravnateljica je dužna radniku dostaviti primjerak prijave na obvezno mirovinsko i zdravstveno osiguranje najkasnije u roku od osam (8) dana od isteka roka za prijavu na obvezna zakonska osiguranja.
Smatra se da je poslodavac ispunio obvezu iz prethodnog stavka ako radniku uruči presliku propisanog obrasca prijave ovjerenu od strane nadležnog tijela mirovinskog odnosno zdravstvenog osiguranja.

	Ugovor o radu na neodređeno vrijeme

Članak 25.
Ugovor o radu sklapa se na neodređeno vrijeme uvijek kada postoji potreba za trajnim zapošljavanjem radnika, a Škola ima sva potrebna odobrenja za sklapanje ugovora o radu na neodređeno vrijeme u skladu sa zakonskim odredbama, osim kad je zakonom, kolektivnim ugovorom i ovim Pravilnikom drukčije određeno.
Kada su zakonom ili drugim propisom za obavljanje poslova u Školi utvrđeni posebni uvjeti, može se sklopiti ugovor o radu na neodređeno vrijeme samo s radnikom koji ispunjava te uvjete. 
Ako ugovorom o radu nije određeno na koje je vrijeme sklopljen, smatra se da je sklopljen na neodređeno vrijeme.
Ugovor o radu sklopljen na neodređeno vrijeme obvezuje Školu i radnika dok ga netko od njih ne otkaže ili dok ne prestane na drugi propisani način.

	Ugovor o radu na određeno vrijeme

Članak 26.
Ugovor o radu može se iznimno sklopiti na određeno vrijeme, za zasnivanje radnog odnosa čiji je prestanak unaprijed utvrđen objektivnim razlozima koji su opravdani rokom, izvršenjem određenog posla ili nastupanjem određenog događaja.
Objektivni razlozi iz stavka 1. ovoga članka su:
1. zamjena privremeno nenazočnog radnika,
2. privremeno povećanje posla,
3. do dobivanja suglasnosti Ministarstva znanosti, obrazovanja i sporta za zasnivanje radnog odnosa na neodređeno vrijeme,
4. ako se na natječaj ne javi osoba koja ispunjava uvjete natječaja, radni odnos se može zasnovati s osobom koja ne ispunjava uvjete, a Škola je u obvezi ponoviti natječaj u roku od pet (5) mjeseci,
5. kada je potrebno osigurati kontinuitet rada, odnosno kada obavljanje poslova ne trpi odgodu, radni odnos se može zasnovati na određeno vrijeme, bez natječaja, do zasnivanja radnog odnosa na temelju natječaja ili na drugi zakonom propisanih načina,a najduže do 60 dana,
6. drugi razlozi propisani zakonom ili podzakonskim aktom.

Ravnateljica može s istim radnikom sklopiti svaki slijedeći uzastopni ugovor o radu na određeno vrijeme samo ako za to postoji objektivni razlog koji se u tom ugovoru izrijekom navodi.
Pri sklapanju svakog sljedećeg uzastopnog ugovora o radu na određeno vrijeme  treba navesti da je radnik sa Školom već imao sklopljen ugovor o radu na određeno vrijeme , uz navođenje razloga sklapanja novog ugovora o radu na određeno vrijeme prema stavku 3. ovoga članka.
Svaka izmjena ili dopuna ugovora o radu na određeno vrijeme koja bi utjecala  na produljenje ugovorenog trajanja toga ugovora smatra se svakim sljedećim uzastopnim ugovorom o radu na određeno vrijeme.
Ukupno vremensko trajanje svih uzastopnih ugovora o radu na određeno vrijeme prema stavku 3. ovoga članka ne može biti duže od tri godine, osim ako je to potrebno zbog zamjene privremeno nenazočnog radnika ili zbog drugih objektivnih razloga dopuštenih Zakonom o odgoju i obrazovanju u osnovnoj i srednjoj školi ili kolektivnim ugovorom, a sve sukladno odredbama članka 12. Zakona o radu.

Članak 27.
Ugovor o radu sklopljen na određeno vrijeme prestaje ispunjenjem uvjeta ili istekom roka utvrđenog tim ugovorom odnosno prestankom postojanja razloga zbog kojeg je ugovor sklopljen. 
O prestanku ugovora o radu iz stavka 1. ovoga članka ravnatelj pisano izvješćuje radnika.
Članak 28.
Ravnateljica je dužna radniku koji je zaposlen u Školi na temelju ugovora o radu na određeno vrijeme, osigurati iste uvjete rada kao i radniku koji je u Školi zaposlen na temelju ugovora o radu na neodređeno vrijeme kada se radi o obavljanju poslova s istim ili sličnim stručnim zvanjima i vještinama.
Radnike koji su u Školi zaposleni na određeno vrijeme, ravnateljica je dužna izvijestiti o poslovima za koje bi mogli sklopiti ugovor o radu na neodređeno vrijeme te im omogućiti usavršavanje i obrazovanje pod istim uvjetima kao i radnicima koji su sklopiti ugovor o radu na neodređeno vrijeme.

	Provjera radnih/zdravstvenih sposobnosti

Članak 29.
Prije izbora, odnosno sklapanja ugovora o radu mogu se provjeriti radne i stručne sposobnosti osobe koja traži zaposlenje. 
Prethodno provjeravanje sposobnosti iz stavka 1. ovoga članka provodi se testiranjem, određivanjem osobi da obavi neki posao, razgovorom. 
Prethodno provjeravanje radnih i stručnih sposobnosti iz stavka 1. ovoga članka obavlja ravnateljica odnosno povjerenstvo ili radnik Škole kojega ravnateljica za to ovlasti. 
Povjerenstvo odnosno radnik iz stavka 1. ovoga članka dostavlja ravnateljici pisano izvješće o radnim i drugim sposobnostima osobe koja traži zaposlenje.

Članak 30.
Sve osobe koje se zapošljavaju u Školi moraju obaviti zdravstveni pregleda prema Zakonu o zaštiti pučanstva od zaraznih bolesti.
Zbog utvrđivanja zdravstvene sposobnosti za obavljanje određenih poslova u Školi, osobu se može uputiti na liječnički pregled, a troškove toga pregleda snosi Škola. 
Zdravstvena sposobnost za rad u Školi kao i posebna zdravstvena sposobnost za obavljanje poslova s posebnim uvjetima rada, dokazuje se ispravama ovlaštenih zdravstvenih ustanova.

Probni rad
Članak 31.
Pri sklapanju ugovora o radu može se ugovoriti probni rad.
Probni rad ugovara se ugovorom o radu, a vrijeme trajanja utvrđuje se u skladu sa zakonskim odredbama i odredbama kolektivnog ugovora za konkretno radno mjesto.
Trajanje probnog rada ne može se ugovoriti u vremenu dužem od šest mjeseci.

Članak 32.
Radnik na probnom radu na poslovima za koje je sklopio ugovor o radu, treba pokazati svoje stručne i radne sposobnosti.
Probni rad radnika prati ravnateljica ili osoba odnosno povjerenstvo, koje za to imenuje ravnateljica.

Članak 33.
Najkasnije posljednjeg dana probnog rada, ravnateljica radnika izvješćuje o njegovoj uspješnosti tijekom probnog rada.
Ako radnik ne zadovolji na probnom radu to predstavlja posebno opravdan razlog za otkaz ugovora o radu.
Kada radnik ne zadovolji na probnom radu ugovor o radu otkazuje mu se uz prethodnu suglasnost Školskog odbora i otkazni rok od najmanje sedam (7) dana.
Na otkaz ugovora o radu zbog nepovoljne ocjene probnog rada ne primjenjuju se odredbe Zakona o radu o otkazu ugovora o radu, osim odredbi članka 120. (pisani oblik odluke o otkazu, obrazloženje i dostava odluke o otkazu), članka 121. (tijek i prekid tijeka otkaznog roka) i članka 125. (sudski raskid radnog odnosa).
Ako radnik zadovolji na probnom radu, ugovor o radu ostaje u potpunosti na snazi.

III. PRIPRAVNICI 

Članak 34.
Nastavnici i stručni suradnici koji prvi put zasnivanju radni odnos u zanimanju za koje su se školovali zasnivaju radni odnos kao pripravnici.
Pripravnički staž traje godinu dana u kojem se razdoblju pripravnik osposobljava za samostalan rad.
Prava i obveze Škole i pripravnika iz stavka 1. ovoga članka uređuju se ugovorom o radu.
Članak 35.
Ugovor o radu s pripravnikom sklapa se na neodređeno ili određeno vrijeme.
Ugovor o radu s pripravnikom sklapa se uz uvjet polaganja stručnog ispita u zakonski propisanom roku. 

Stručni ispit
Članak 36.
Nakon isteka pripravničkog staža iz članka 34. stavka 2. ovoga Pravilnika, pripravnik koji je u Školi zasnovao radni odnos na neodređeno vrijeme ili određeno vrijeme dulje od dvije godine, dužan je položiti stručni ispit u roku od godine dana od dana isteka pripravničkog staža.
Pripravniku koji ne položi stručni ispit u roku iz stavka 1. ovoga članka, ugovor o radu prestaje istekom posljednjeg dana roka za polaganje stručnog ispita.
S pripravnikom se izjednačava i osoba čije je radno iskustvo u zanimanju za koje se školovala kraće od trajanja pripravničkog staža, s time da će joj se u pripravnički staž uračunati i dosadašnje radno iskustvo.
Program pripravničkog staža, način osposobljavanja pripravnika za samostalan rad tijekom pripravničkog staža, praćenje njegovog rada s učenicima te sadržaj, način i uvjeti polaganja stručnog ispita provode se sukladno odredbama koje je propisao ministar nadležan za poslove obrazovanja.

Članak 37. 
Osoba koja ima odgovarajuću vrstu i razinu obrazovanja i radno iskustvo u zanimanju za koje se školovala dulje od trajanja pripravničkog staža zasniva radni odnos na poslovima nastavnika i stručnog suradnika uz uvjet polaganja stručnog ispita u roku od godine dana od dana zasnivanja radnog odnosa.
Ako osoba iz stavka 1. ovoga članka u navedenom roku ne položi stručni ispit, radni odnos joj prestaje istekom posljednjeg dana roka za polaganje stručnog ispita.

Pedagoške kompetencije i stručni ispit

Članak 38.
S osobom koja zasniva radni odnos na radnom mjestu nastavnika odnosno stručnog suradnika, a koja ima odgovarajuću razinu i vrstu obrazovanja i radno iskustvo u zanimanju za koje se školovala dulje od trajanja pripravničkog staža, ali nema potrebne pedagoške kompetencije ni položeni stručni ispit, radni odnos se zasniva uz uvjet stjecanja pedagoških kompetencija i polaganja stručnog ispita u roku od dvije (2) godine od dana zasnivanja radnog odnosa.
Osobi iz stavka 1. ovoga članka stjecanje pedagoških kompetencija preduvjet je za polaganje stručnog ispita.
Ako osoba iz stavka 1. ovoga članka ne stekne pedagoške kompetencije i ne položi stručni ispit u roku od dvije (2) godine od dana zasnivanja radnog odnosa, radni odnos joj prestaje istekom posljednjeg dana roka za stjecanje pedagoških kompetencija i polaganja stručnog ispita.
Osoba iz stavka 1. ovog članka koja nema radnog iskustva u zanimanju za koje se školovala zasniva radni odnos na poslovima nastavnika i stručnog suradnika, kao pripravnik te se i na nju na odgovarajući način primjenjuju odredbe članaka 34.-36. ovoga Pravilnika.

	Stručno osposobljavanje za rad bez zasnivanja radnog odnosa

Članak 39.
Škola može, u skladu s Godišnjim planom i programom rada radi pripremanja za polaganje stručnog ispita,primiti nastavnika i stručnog suradnika na stručno osposobljavanje za rad bez zasnivanja radnog odnosa u Školi.
Stručno osposobljavanje za rad bez zasnivanja radnog odnosa ne može trajati duže od pripravničkog staža iz članak 34. stavka 2. ovog Pravilnika.
S osobom koja se stručno osposobljava za rad ravnateljica sklapa pisani ugovor o stručnom osposobljavanju za rad bez zasnivanja radnog odnosa kojim su određena prava i obveze osobe koja se stručno osposobljava za rad i Škole.
Na osobu koja se stručno osposobljava za rad, primjenjuju se odredbe ovoga Pravilnika osim odredbi o sklapanju ugovora o radu, plaći, naknadi plaće i prestanku ugovora o radu.
U skladu s važećim propisima koji se primjenjuju i u djelatnosti školstva, na stručno osposobljavanje za rad bez zasnivanja radnog odnosa u Školi mogu se primiti i druge osobe.

IV. RADNO VRIJEME

Puno radno vrijeme
Članak 40.
Puno radno vrijeme radnika u Školi iznosi 40 sati tjedno.
Tjedno radno vrijeme radnika raspoređuje se u pet (5) radnih dana.
Dnevno radno vrijeme radnika raspoređuje se jednokratno, a iznimno dvokratno.


Članak 41.
Radnik je dužan započeti s radom u određeno vrijeme i ne smije ga završiti prije isteka tog vremena.
Radnik za trajanja radnog vremena može napustiti radni prostor Škole samo uz dopuštenje ravnateljice.
Ravnateljica je dužna razmotriti zahtjev radnika Škole koji radi puno radno vrijeme za promjenu i sklapanje ugovora o radu u nepunom radnom vremenu, kao i radnika koji radi u nepunom radnom vremenu za sklapanje ugovora o radu u punome radnom vremenu ako u Školi postoje mogućnosti za takvu promjenu rada.
Ravnateljica Škole može sklopiti dopunski ugovor o radu najduže do osam (8) sati tjedno odnosno sto osamdeset (180) sati godišnje s radnikom koji radi u punom radnom vremenu u drugoj školi odnosno kod drugog poslodavca samo uz prethodnu suglasnost škole odnosno svih poslodavaca.


Nepuno radno vrijeme

Članak 42.
Nepuno radno vrijeme radnika je svako radno vrijeme kraće od punog radnog vremena.
Škola će sklopiti s radnikom ugovor o radu s nepunim radnim vremenom kada narav i opseg posla, odnosno potrebe rada ne zahtijevaju rad u punom radnom vremenu i u slučaju kad radnik podnese zahtjev za obavljanje rada u nepunom radnom vremenu, a priroda posla i ostali uvjeti to omogućavaju, a radniku se odobri sklapanje takvog ugovora.
Pri sklapanja ugovora o radu na nepuno radno vrijeme, radnik je dužan izvijestiti ravnateljicu Škole o svim sklopljenim ugovorima o radu na nepuno radno vrijeme s drugim poslodavcem/ima.
Ako radnik s kojim je Škola sklopila ugovor o radu s nepunim radnim vremenom, radi kod još jednog ili više poslodavaca, ravnateljica treba s drugim poslodavcima pokušati dogovoriti raspored radnih obveza i ostvarivanje radnikovih prava iz radnog odnosa.
Radnik koji radi u nepunom radnom vremenu, a ukupno ugovoreno radno vrijeme kod svih poslodavaca je puno radno vrijeme 40 sati tjedno, može sklopiti dopunski ugovor o radu do najduže osam (8) sati tjedno odnosno sto osamdeset (180) sati godišnje pod istim uvjetima kao i radnik prema stavku 4. članka 41. ovog Pravilnika. 
Ravnateljica može radniku koji radi u nepunom radnom vremenu, rasporediti radne obveze u svih pet (5) radnih dana u tjednu ili samo u pojedine radne dane u tjednu.


Članak 43.
Rad radnika u nepunom radnom vremenu izjednačuje se s radom u punom radnom vremenu kod ostvarivanja prava na stanku, odmor između dva uzastopna radna dana, tjedni odmor, trajanje godišnjeg odmora i plaćenog dopusta te prava koja se temelje na trajanju radnog odnosa u Školi.

Članak 44.
Radnicima koji su sa Školom sklopili ugovor o radu na neodređeno vrijeme s nepunim radnim vremenom, ravnateljica može ponuditi sklapanje ugovora o radu do punoga radnog vremena bez objavljivanja natječaja u slučaju kada Škola ima odobrenje za povećanje radnoga vremena. 
Promjeni ugovora o radu prema stavku 1. ovoga članka ne prethodi natječaj ni drugi formalni postupak.

Evidencije o radnicima i radnom vremenu

Članak 45.
U Školi se vodi evidencija o svim zaposlenim radnicima.
U Školi se vodi i evidencija o radnom vremenu svih zaposlenih radnika.
Evidencija iz stavka 1. ovoga članka vodi se u skladu s Pravilnikom o sadržaju i načinu evidencije o radnicima («Narodne novine» br. 32/15.).
Evidencija iz stavka 2. ovoga članka vodi se u skladu s Pravilnikom o evidenciji radnog vremena za radnike školskih ustanova („Narodne novine“ broj 144/11.).

	
Raspored radnog vremena

Članak 46.
Raspored radnog vremena, odnosno raspored radnih obveza radnika, sukladno odredbama ovoga Pravilnika, utvrđuje ravnatelj pisanim rješenjem, odnosno odlukom u skladu sa zakonskim i podzakonskim odredbama i odredbama kolektivnog ugovora.
Ravnateljica je dužna obavijestiti radnike o rasporedu ili promjeni rasporeda najmanje tjedan dana unaprijed, osim u slučaju prijeke potrebe za radom radnika.


Prekovremeni rad

Članak 47.
Ravnateljica može uvesti prekovremeni rad u slučaju više sile, izvanrednog povećanja opsega rada, nemogućnosti pravodobnog zapošljavanja potrebnog radnika te u drugim slučajevima prijeke potrebe.
U slučaju uvođenja prekovremenog rada radnik je dužan na pisani zahtjev ravnateljice raditi duže od punoga odnosno od nepunog radnog vremena najviše do deset (10) sati tjedno.
Ako radnik radi prekovremeno ukupno trajanje rada radnika ne smije biti duže od 50 sati tjedno.
Prekovremeni rad pojedinog radnika ne smije trajati duže od 180 sati godišnje.
Ravnateljica može zadužiti prekovremenim radom trudnicu, roditelja djeteta do tri (3) godine, samohranog roditelja s djetetom do šest (6) godina i radnika koji radi u nepunom radnom vremenu kod više poslodavaca, te radnika iz članka 41. stavka 4. i članka 42. stavka 5. ovog Pravilnika, samo u slučaju ako su mu dostavili pisanu izjavu o pristanku na takav rad, osim u slučaju više sile. 

Članak 48.
U slučaju nastupa elementarne nepogode, dovršenja posla čije se trajanje nije moglo predvidjeti, a čiji bi prekid nanio Školi znatnu materijalnu štetu, zamjene odsutnog radnika i u drugim izvanrednim okolnostima, koja je ravnatelja onemogućila da radniku prije početka prekovremenog rada uruči pisani zahtjev, usmeni zahtjev ravnateljica je dužna pisano potvrditi u roku od sedam (7) dana od dana kada je prekovremeni rad naložen.


	Preraspodjela radnog vremena

Članak 49.
Kada narav posla i proces rada to zahtijevaju, puno ili nepuno ugovoreno radno vrijeme može se preraspodijeliti tako da tijekom jednog razdoblja, koje ne može biti duže od 12 mjeseci neprekidno, radnik radi duže, a tijekom drugoga razdoblja kraće od ugovorenog radnog vremena.
Radno vrijeme preraspodijeljeno u skladu sa stavkom 1. ovoga članka ne može tijekom trajanja raspodjele biti prosječno duže od ugovorenog radnog vremena.
Preraspodijeljeno puno radno vrijeme radnika uključujući i prekovremeni rad ne smije biti duže od 48 sati tjedno.
Radniku koji radi nepuno radno vrijeme u Školi i kod drugog poslodavca, može se radno vrijeme preraspodijeliti samo uz njegov pristanak.
Radno vrijeme trudnice, majke s djetetom do tri godine starosti, samohranog roditelja s djetetom do šest godina starosti te radnika koji radi u nepunom radnom vremenu može se prerasporediti samo uz pisani pristanak tih radnika.

Članak 50.
Plan preraspodjele radnog vremena s naznakom poslova i broja radnika uključenih u preraspodijeljeno radno vrijeme i odluku o preraspodjeli radnog vremena donosi ravnateljica, u skladu s obvezama koje Škola mora ispuniti prema Godišnjem planu i programu rada.





V. ODMORI I DOPUSTI

Stanka
Članak 51.
Radnik koji radi najmanje šest sati dnevno, ima svakoga radnog dana pravo na odmor u tijeku dana (stanku) u trajanju od trideset (30) minuta i to vrijeme ubraja se u radno vrijeme.
Stanka se ne može odrediti u prva tri (3) sata nakon početka rada ni u posljednja dva (2) sata prije završetka radnog vremena te za nastavnike tijekom neposrednog odgojno-obrazovnog rada.
Vrijeme korištenja stanke određuje ravnatelj u skladu s odredbama kolektivnog ugovora.
Kada radni proces ne dopušta prekid rada zbog korištenja stanke, radniku će se skratiti dnevno radno vrijeme za 30 minuta ili će koristiti kao slobodne dane tijekom odmora učenika (za vrijeme zimskog ili proljetnog odmora).

Dnevni odmor

Članak 52.
Radnik ima pravo na dnevni odmor od najmanje dvanaest (12) sati neprekidno tijekom svakoga vremenskog razdoblja od dvadeset četiri (24) sata.

	
Tjedni odmor

Članak 53.
Dani tjednog odmora radnika u pravilu su subota i nedjelja.
Ako je prijeko potrebno da radnik radi subotom ili nedjeljom, ostvaruje pravo na uvećanje plaće sukladno odredbama Kolektivnog ugovora i osigurat će mu se tijekom sljedećeg tjedna korištenje neiskorištenog tjednog odmora, a ako to radi potrebe posla nije moguće, osigurat će se korištenje neiskorištenog tjednog odmora najkasnije nakon četrnaest (14) dana neprekidnog rada.
Dan tjednog odmora iz stavka 2. ovoga članka određuje ravnateljica.


GODIŠNJI ODMOR

Pravo na godišnji odmor

Članak 54.
U svakoj kalendarskoj godini punoljetni radnik ima pravo na plaćeni godišnji odmor u trajanju od najmanje četiri tjedna, a maloljetnik ima pravo na plaćeni godišnji odmor u trajanju od najmanje pet tjedana.
Na minimalni broj dana godišnjeg odmora dodaje se broj radnih dana u skladu s odredbama kolektivnog ugovora koji obvezuje Školu na osnovi slijedećih kriterija:
1. uvjeti rada,
2. složenost posla,
3. dužina radnog staža,
4. socijalni uvjeti,
5. doprinos na radu.
Maksimalno trajanje godišnjeg odmora je trideset (30) radnih dana.
U trajanje godišnjeg odmora ne uračunavaju se dani tjednog odmora, dani plaćenog dopusta te blagdani i neradni dani propisani zakonom.
Razdoblje privremene nesposobnosti za rad koje je utvrdio ovlašteni liječnik ne uračunava se u trajanje godišnjeg odmora.
Za vrijeme korištenja godišnjeg odmora radniku se isplaćuje naknada plaće u visini kao da je radio u redovitom radnom vremenu, a najmanje u visini njegove prosječne mjesečne plaće u prethodna tri mjeseca (uračunavajući sva primanja u novcu i naravi koja predstavljaju naknadu za rad).


Vrijeme korištenja godišnjeg odmora

Članak 55.
Radnici koriste godišnji odmor u pravilu tijekom zimskog, proljetnog i ljetnog odmora učenika, prema rasporedu korištenja godišnjih odmora. 
Radnik može u dogovoru s ravnateljem Škole, a u skladu sa stavkom 1. ovoga članka, godišnji odmor koristiti i u dva ili više dijelova.
Ako radnik koristi godišnji odmor u dijelovima, obavezan je tijekom kalendarske godine za koju ostvaruje pravo na godišnji odmor, iskoristiti najmanje dva (2) tjedna godišnjeg odmora u neprekidnom trajanju, osim ako se s ravnateljem ne dogovori drukčije, pod uvjetom da je ostvario pravo na godišnji odmor u trajanju dužem od dva tjedna.


Raspored korištenja godišnjih odmora

Članak 56.
Radnici koriste godišnji odmor prema rasporedu korištenja godišnjih odmora. 
Raspored korištenja godišnjih odmora, uz prethodno savjetovanje s radničkim vijećem, odnosno sindikalnim povjerenikom u funkciji radničkog vijeća, donosi ravnatelj najkasnije do 30. lipnja tekuće godine i o utvrđenom rasporedu te trajanju godišnjeg odmora i razdoblju njegovog korištenja, izvješćuje radnika najmanje petnaest (15) dana prije početka korištenja godišnjeg odmora. 
Radnik može dva puta po jedan dan godišnjeg odmora koristiti prema osobnom odabiru pod uvjetom da o tome pisano izvijesti ravnatelja najmanje dva dana ranije, osim ako postoje posebno opravdani razlozi u Školi koji to onemogućuju.

	
Puni godišnji odmor

Članak 57.
Radnik koji se prvi put zaposli ili ima prekid između dva radna odnosa duži od osam (8) dana, stječe pravo na godišnji odmor nakon šest (6) mjeseci neprekidnog radnog odnosa u Školi.
Privremena nesposobnost za rad, vršenje dužnosti građana u obrani ili drugi zakonom određeni slučaj opravdanog izostanka s rada ne smatra se prekidom rada u smislu roka stjecanja prava na godišnji odmor iz stavka 1. ovoga članka.

	
Razmjerni dio godišnjeg odmora

Članak 58.
Radnik koji nije ostvario pravo na puni godišnji odmor ima pravo na razmjerni dio godišnjeg odmora koji se utvrđuje u trajanju od jedne dvanaestine godišnjeg odmora za svaki mjesec trajanja radnog odnosa.
Razmjerni dio odmora računa se na način da se radniku odredi broj dana punog godišnjeg odmora na koji bi ostvario pravo, zatim se tako određeni broj dana podijeli sa 12 i pomnoži s brojem mjeseci za koje radnik ostvaruje pravo na razmjerni dio godišnjeg odmora.
Pri računanju broja dana, najmanje polovica dana zaokružuje se na cijeli dan godišnjeg odmora, a najmanje polovica mjeseca rada zaokružuje se na cijeli mjesec.
Radnik koji je ostvario pravo na razmjerni dio godišnjeg odmora može taj dio godišnjeg odmora prenijeti i iskoristiti najkasnije do 30. lipnja slijedeće kalendarske godine.
Iznimno, radnik kojem prestaje radni odnos, za tu kalendarsku godinu ostvaruje pravo na razmjerni dio godišnjeg odmora, bez obzira na trajanje radnog odnosa.


Odluka o korištenju godišnjeg odmora

Članak 59.
Odluka o trajanju godišnjeg odmora i razdoblju njegova korištenja dostavlja se radniku na radno mjesto najmanje petnaest (15) dana prije početka korištenja godišnjeg odmora.
Ako se radnik privremeno ne nalazi na radnom mjestu, odluka iz stavka 1. ovoga članka dostavlja mu se na adresu prebivališta ili boravišta.

Prekid godišnjeg odmora

Članak 60.
Započeto korištenje godišnjeg odmora prekinuto zbog navedenih razloga iz članka 54. stavka 5. ovog Pravilnika, radnik može u istoj kalendarskoj godini nastaviti nakon prestanka razloga spriječenosti. 
Radnik je dužan vratiti se na rad u skladu s odlukom o korištenju godišnjeg odmora, bez obzira koliko dana neiskorištenog godišnjeg odmora mu je preostalo. 
O novom vremenu korištenja prekinutog godišnjeg odmora odlučuje ravnatelj posebnom odlukom. 

Naknada za neiskorišteni godišnji odmor

Članak 61.
Ako radnik, u slučaju prestanka ugovora o radu, u Školi nije iskoristio godišnji odmor u cijelosti ili djelomično, Škola mu je dužna isplatiti naknadu umjesto korištenja godišnjeg odmora. 
Naknada za neiskorišteni godišnji odmor iz stavka 1. ovoga članka određuje se razmjerno broju dana neiskorištenog godišnjeg odmora. 

Prenošenje godišnjeg odmora u sljedeću kalendarsku godinu

Članak 62.
Neiskorišteni dio godišnjeg odmora radnik u skladu s člankom 55. stavcima 2. i 3. ovoga Pravilnika radnik može prenijeti i iskoristiti najkasnije do 30. lipnja iduće kalendarske godine. 
Iznimno od stavka 1. ovoga članka, godišnji odmor ili dio godišnjeg odmora iz prošle kalendarske godine koji nije iskorišten ili je prekinut zbog bolesti ili korištenja rodiljnog, roditeljskog ili posvojiteljskog dopusta te dopusta radi skrbi i njege djeteta s težim smetnjama u razvoju, radnik ima pravo iskoristiti po povratku na rad, a najkasnije do 30 lipnja sljedeće kalendarske godine, a ako to nije moguće, do kraja kalendarske godine u kojoj se vratio na rad.
Radnik ne može u iduću kalendarsku godinu prenijeti dio neiskorištenog godišnjeg odmora kada mu je u tekućoj kalendarskoj godini omogućeno korištenje toga dijela godišnjeg odmora. 
O novom vremenu korištenja neiskorištenog godišnjeg odmora odlučuje ravnateljica posebnom odlukom.

Plaćeni dopust

Članak 63.
Tijekom kalendarske godine radnik ima pravo na plaćeni dopust uz naknadu plaće za broj radnih dana i u slučajevima određenim kolektivnim ugovorom.


Članak 64.
Na pisani zahtjev radnika dopust iz članka 63.ovoga Pravilnika odobrava ravnateljica pisanom odlukom.
Pravo na plaćeni dopust koristi se isključivo u vrijeme kada se dogodi slučaj za koji ostvaruje pravo na plaćeni dopust, osim u slučaju dobrovoljnog darivanja krvi kada se ravnateljica i radnik mogu sporazumjeti o danima korištenja plaćenog dopusta. 
Ako radnik ostvari pravo na plaćeni dopust u vrijeme godišnjeg odmora, na zahtjev radnika ravnateljica treba prekinuti radniku korištenje godišnjeg odmora i omogućiti mu korištenje plaćenog dopusta.

Članak 65.
Radnik ima pravo tijekom kalendarske godine na dopust za vlastito školovanje u skladu s odredbama Kolektivnog ugovor.
Broj dana plaćenog dopusta iz stavka 1. ovoga članka, na pisani zahtjev radnika, određuje ravnateljica.

Neplaćeni dopust

Članak 66.
Radniku se može na njegov pisani zahtjev odobriti neplaćeni dopust. 
Neplaćeni dopust odobrava ravnateljica Škole. 
Kod razmatranja zahtjeva za neplaćeni dopust potrebno je voditi računa o naravi posla, obvezama i interesima Škole. 
Radnik ima pravo, u skladu s odredbama kolektivnog ugovora, na neplaćeni dopust tijekom jedne kalendarske godine za potrebe vlastitog školovanja i stručnog usavršavanja, koje treba biti u vezi s njegovom profesijom ili poslovima koje obavlja u Školi.
Radniku se mora odobriti neplaćeni dopust iz stavka 4. ovoga članka za slučajeve određene kolektivnim ugovorom. 
Za trajanja neplaćenog dopusta ugovor o radu privremeno prestaje, a radnikova prava iz radnog odnosa ili u vezi s radnim odnosom miruju. 
S posljednjim danom rada radnika se odjavljuje s mirovinskog i zdravstvenog osiguranja te obračuna i isplate plaće.
Ako se radnik u skladu s odlukom o neplaćenom dopustu pravodobno ne vrati na rad u Školu, ravnatelj ga treba pisano izvijestiti o gubitku prava nastavka rada u Školi.


VI. ZAŠTITA ŽIVOTA, ZDRAVLJA, PRIVATNOSTI I DOSTOJANSTVA RADNIKA


Zaštita zdravlja radnika

Članak 67.
U slučaju osnovane sumnje da je radniku Škole psihofizičko zdravlje narušeno u mjeri koja bitno umanjuje njegovu radnu sposobnost, ravnatelj će uputiti Školskom odboru obrazloženi prijedlog za donošenje odluke o upućivanju radnika na ovlaštenu prosudbu radne sposobnosti.
Ako Školski odbor utvrdi da je prijedlog ravnateljice opravdan, donijet će odluku o upućivanju radnika na ovlaštenu prosudbu radne sposobnosti.
Radniku koji odbije izvršiti odluku iz stavka 2. ovoga članka, otkazat će se ugovor o radu zbog skrivljenog ponašanja radi kršenja obveza iz radnog odnosa.
Ako se ovlaštenom prosudbom radne sposobnosti utvrdi da radnik nije u mogućnosti uredno izvršavati obveze u odgojno-obrazovnom radu zbog trajno narušenog psihofizičkog zdravlja, ponudit će mu se odgovarajući poslovi prema preostaloj radnoj sposobnosti.
Ako u Školi nema odgovarajuće poslove, radniku će se otkazati ugovor o radu zbog osobno uvjetovanih razloga.
Ako radnik odbije prihvatiti ponudu za obavljanje drugih ogovarajućih poslova otkazati će mu se ugovor o radu uz ponudu izmijenjenog ugovora.

Zaštita i sigurnost na radu

Članak 68.
Ravnateljica i članovi Školskog odbora imaju obvezu zalagati se za osiguravanje uvjeta rada kojima će se štititi zdravlje i omogućiti redoviti rad radnika i boravak učenika u Školi.
U vezi sa stavkom 1. ovoga članka Škola će održavati prostorije, uređaje, opremu,  sredstva i pomagala, radno mjesto i pristup radnom mjestu  te primjenjivati mjere zaštite zdravlja i sigurnosti radnika i osposobljavati radnike za rad na siguran način.
Ravnateljica je dužna dostaviti pisane upute o uvjetima i načinu korištenja prostora, prostorija, opasnih tvari, sredstava za rad i opreme te osigurati da ista u svakom trenutku bude ispravna.

Članak 69.
Radnik je dužan pridržavati se pravila o zaštiti zdravlja i sigurnosti na radu.
Radnik je dužan brinuti se za vlastitu sigurnost i zdravlje, kao i za sigurnost i zdravlje drugih radnika s kojima je neposredno vezan u procesu rada, učenika i drugih osoba koje borave u Školi te odmah obavijestit ravnatelja o događaju koji predstavlja moguću opasnost.


Članak 70.
Prilikom sklapanja ugovora o radu radnik je dužan izvijestiti ravnateljicu o okolnostima koje mogu utjecati na obavljanje ugovornih poslova.
Odgovornost za propuštanje iz stavka 1. ovoga članka snosi radnik.

Zaštita trudnica, roditelja i posvojitelja

Članak 71.
Ravnateljica Škole ne smije odbiti zaposliti trudnicu niti otkazati joj ugovor o radu zbog trudnoće kao ni tražiti bilo kakve podatke o njezinoj trudnoći. 
Ostvarivanje prava rodilja, roditelja i posvojitelja obavlja se u skladu s odredbama Zakon o radu, Zakona o rodiljnim i roditeljskim potporama („Narodne novine“ br. 85/08., 110/08., 34/11., 54/13. i 152/14.) te ostalim posebnim propisima. 

Zaštita privatnosti radnika

Članak 72.
Za radnika se u Školi vode osobni podatci prema elektroničkom zapisu podataka iz radnog odnosa.
Radnik treba pravodobno dostaviti tijelima Škole odgovarajuće osobne podatke i isprave utvrđene propisima o evidencijama u oblasti rada i evidencije o radnicima zaposlenim kod poslodavca za ostvarivanje prava iz radnog odnosa.
Radnik je dužan na zahtjev ravnateljice predočiti originale isprava kojima dokazuje istinitost pojedinih traženih podataka.
Izmijenjeni podaci moraju se pravodobno dostaviti ovlaštenoj osobi.
Radnici koji ne dostave utvrđene podatke snose posljedice tog propusta.
Tijela Škole ne smiju prisilnim mjerama tražiti od radnika dostavljanje osobnih podataka koji su u možebitnoj vezi s ostvarivanjem prava drugih radnika u Školi.

	Zaštita osobnih podatak radnika

Članak 73.
Osobni podaci radnika smiju se prikupljati, obrađivati, koristiti i dostavljati trećim osobama samo ako je to određeno odredbama Zakona o radu ili drugog zakona ili ako je to potrebno zbog ostvarivanja prava i obveza iz radnog odnosa ili u vezi s radnim odnosom.
Osobne podatke o radnicima može prikupljati, obrađivati, koristiti i dostavljati trećim osobama samo ravnatelj ili radnik Škole kojeg za to ravnateljica pisano opunomoći.
Ravnateljica Škole dužna je, uz suglasnost radničkog vijeća odnosno sindikalnog povjerenika u funkciji radničkog vijeća, imenovati osobu koja mora uživati povjerenje radnika i koja je osim njega ovlaštena nadzirati prikupljaju li se, obrađuju, koriste i dostavljaju trećim osobama osobni podaci radnika u skladu sa zakonskim odredbama.
Ravnateljica, osoba iz stavka 2. i 3. ovoga članka druga osoba koja u obavljanju svojih poslova sazna osobne podatke radnika, te podatke trajno mora čuvati kao povjerljive
Radnikovi osobni podatci mogu se dostavljati trećima samo uz njegovu prethodnu pisanu suglasnost, osim kada je dostava osobnih podataka propisana zakonskim odredbama, u skladu sa Zakonom o zaštiti osobnih podataka.
Ravnateljica je dužna radniku dati na uvid podatke koji se na njega odnose, a koji su pribavljeni za registar zaposlenih u javnom sektoru.

Zaštita dostojanstva 

Članak 74.
Škola je dužna zaštiti dostojanstvo radnika za vrijeme obavljanja posla te osigurati radnicima uvjete rada u kojima neće biti izloženi uznemiravanju ili spolnom uznemiravanju. 

Članak 75.
Radnici Škole tijekom rada trebaju poštovati dostojanstvo drugih radnika i ne smiju ih tjelesno ili verbalno, odnosno spolno uznemiravati.
Pod uznemiravanjem radnika Škole smatra se svako protupravno činjenje koje ima za cilj ili stvarno predstavlja povredu dostojanstva radnika, a koje uzrokuje strah ili neprijateljsko, ponižavajuće ili uvredljivo okruženje.
Pod spolnim uznemiravanjem radnika Škole smatra se svako verbalno, neverbalno ili tjelesno ponašanje spolne naravi koje ima za cilj ili stvarno predstavlja povredu dostojanstva radnika, a koje uzrokuje strah ili neprijateljsko, ponižavajuće ili uvredljivo okruženje.

Članak 76.
Svako radnikovo uznemiravanje ili spolno uznemiravanje drugih radnika predstavlja povredu obveza iz radnog odnosa.
Protivljenje radnika postupanju koje predstavlja uznemiravanje ili spolno uznemiravanje ne predstavlja povredu obveze iz radnog odnosa niti smije biti razlog za diskriminaciju.

Članak 77.
O obvezi poštovanja dostojanstva radnika i zabrani uznemiravanja ili spolnog uznemiravanja ravnatelj je dužan upozoriti radnike putem oglasne ploče u Školi.

Članak 78.
Ravnateljica je obvezna, uz suglasnost skupa radnika, imenovati osobu koja je osim njega ovlaštena primati i rješavati pritužbe vezane za zaštitu dostojanstva radnika.
Kada ravnateljica ili osoba iz stavka 1. ovoga članka, koju je ravnateljica imenovala kao ovlaštenu osobu za primanje i rješavanje pritužbi vezanih za zaštitu dostojanstva radnika (u daljnjem tekstu: ravnateljica), neposredno sazna ili uoči da neki od radnika Škole uznemirava ili spolno uznemirava druge radnike, dužna ga je pozvati na razgovor i zatražiti da se usmeno i pisano očituje te ga upozoriti na povrjede obveza iz radnog odnosa.
Ako radnik nastavi s ponašanjem iz stavka 2. ovoga članka, ravnateljica ga je dužna odmah udaljiti s radnog mjesta, odnosno s mjesta povrede radnih obveza, a prema potrebi i iz prostora Škole.
Ako radnik odbije postupiti prema nalogu iz stavka 3. ovoga članka, ravnateljica treba pozvati redarstvenu ili zaštitarsku službu da osigura provođenje naloga o udaljenju.

Članak 79.
Radnik koji je uznemiravan ili spolno uznemiravan, može podnijeti pritužbu ravnateljici.
U skladu s pritužbom radnika ravnateljica je dužna što je moguće prije, a najkasnije u roku od osam (8) dana od dana dostave pritužbe o počinjenom uznemiravanju ili spolnom uznemiravanju, ispitati takvu pritužbu te od radnika, za kojeg postoji osnovana sumnja da je uznemiravao i spolno uznemiravao podnositelja pritužbe, zatražiti da se očituje usmeno i pisano o djelu za koje je podnesena pritužba i ukoliko utvrdi da uznemiravanje ili spolno uznemiravanje postoji, poduzeti sve potrebne mjere primjerene u konkretnom slučaju u svrhu sprečavanja nastavka uznemiravanja ili spolnog uznemiravanja, provesti postupak i utvrditi istinitost činjenica o uznemiravanju ili spolnom uznemiravanju.
Radnik za kojega postoji osnovana sumnja da je uznemiravao ili spolno uznemiravao druge radnike, dužan je ravnateljici istinito u potpunosti iznijeti okolnosti počinjenja djela za koje se tereti.
Odbijanje radnika da postupi prema stavku 3. ovoga članka smatra se radnikovom povredom obveza iz radnog odnosa odnosno skrivljenim ponašanjem koje predstavlja razlog za redovito ili izvanredno otkazivanje ugovora o radu.
Ravnateljica je obvezna, u svim slučajevima podnijete pritužbe za uznemiravanje ili spolno uznemiravanje, osigurati takve uvjete da radnik koji je podnio pritužbu neće zbog toga snositi nikakve štetne posljedice.
Ravnateljica će, ovisno o okolnostima slučaja, poduzeti odgovarajuće radnje radi sprečavanja daljnjeg uznemiravanja radnika (npr. promjena rasporeda radnog vremena, prostora rada i sl.).
Ravnateljica je obvezna voditi zabilješke o svim provedenim radnjama.

Članak 80.
Kada utvrdi radnikovo skrivljeno ponašanje u vezi s uznemiravanjem ili spolnim uznemiravanjem drugih radnika Škole prema člancima 78. i 79. ovoga Pravilnika, ravnateljica je obvezna izdati radniku pisano upozorenje zbog skrivljenog ponašanja jer takvo ponašanje predstavlja tešku povredu obveza iz radnog odnosa, a ukoliko je uznemiravanje ili spolno uznemiravanje počinjeno na osobito težak i grub način ovlašten je predložiti redoviti ili izvanredni otkaz ugovor o radu.
Ukoliko je uznemiravanje i spolno uznemiravanje počinjeno na osobito grub način, s obzirom na okolnosti slučaja, ravnateljica je ovlaštena radnika koji uznemirava ili spolno uznemirava druge radnike odmah udaljiti s radnog mjesta, sukladno stavcima 3. i 4. članka 78. ovoga Pravilnika.

Članak 81.
Ako ravnateljica ne postupi u skladu s člancima 78., 79. i 80. ovoga Pravilnika ili ako su poduzete mjere očito neprimjerene, radnik koji je uznemiravan ili spolno uznemiravan ima pravo prekinuti rad dok mu se ne osigura zaštita, pod uvjetom da je u daljnjem roku od osam dana zatražio zaštitu pred nadležnim sudom.
Ako postoje okolnosti zbog kojih nije opravdano očekivati da će ravnateljica zaštititi dostojanstvo radnika, radnik nije dužan dostaviti pritužbu ravnateljici i ima pravo prekinuti rad, pod uvjetom da je zatražio zaštitu pred nadležnim sudom i o tome obavijestiti poslodavca u roku od osam (8) dana od dana prekida rada.
Ako je pritužba podnijeta u odnosu na radnika koji je ovlašten primati pritužbe, za taj slučaj poslodavac će imenovati, odmah po primitku pritužbe, drugu osobu koja će biti ovlaštena postupati u tom slučaju prema odredbama ovog Pravilnika.

Članak 82.
Za vrijeme prekida rada navedenog u članku 81. ovoga Pravilnika radnik ima pravo na naknadu plaće u iznosu plaće koju bi ostvario da je radio.
Radnik koji je prekinuo rad sukladno članku 81. ovoga Pravilnika, a nije zatražio zaštitu pred nadležnim sudom, čini tešku povredu obveza iz radnog odnosa.
Ako je pravomoćnom sudskom odlukom utvrđeno da nije povrijeđeno dostojanstvo radnika, ravnateljica može zahtijevati povrat isplaćene naknade iz stavka 1. ovoga članka.

Članak 83.
Osobni podatci radnika koji su utvrđeni u postupku zaštite dostojanstva radnika predstavljaju tajnu i ne smiju se priopćavati trećima.
Povreda tajnosti podataka iz stavka 1. ovoga članka predstavlja težu povredu radne obveze.

VII. ZABRANA DISKRIMINACIJE

Članak 84.
U Školi je zabranjena diskriminacija u svim pojavnim oblicima i to svih radnika zaposlenih u Školi, kao i osoba koje traže zaposlenje. 
Pod pojavnim oblicima iz stavka 1. ovoga članka podrazumijeva se izravna ili neizravna diskriminacija na području rada i radnih uvjeta, uključujući kriterije za odabir i uvjete pri zapošljavanju, napredovanju, profesionalnom usmjeravanju, stručnom osposobljavanju i usavršavanju te prekvalifikaciji.
Diskriminacijom se smatra postupanje kojim bi određena osoba bila stavljena u nepovoljniji položaj na temelju rase, boje kože, spola, spolnog opredjeljenja, bračnoga i obiteljskog statusa, dobi, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, rođenja, članstva ili ne članstva u sindikatu te zdravstvenih, tjelesnih ili duševnih poteškoća. 

Članak 85.
Izravna diskriminacija iz članka 84. stavka 2. ovoga Pravilnika je postupanje uvjetovano nekim od osnova iz članka 84. stavka 3. ovoga Pravilnika kojim se osoba stavlja ili je bila stavljena ili bi mogla biti stavljena u nepovoljniji položaj od druge osobe u usporedivoj situaciji.
Neizravna diskriminacija iz članka 84. stavka 2. ovoga Pravilnika postoji kada naizgled neutralna odredba, kriterij ili praksa, stavlja ili bi mogla staviti osobe u nepovoljniji položaj po osnovi iz članka 84. stavka 3. ovoga Pravilnika, u odnosu na druge osobe u usporedivoj situaciji, osim ako se takva odredba, kriterij ili praksa mogu objektivno opravdati zakonitim ciljem, a sredstva za njihovo postizanje su primjerena i nužna.
Dužnost je svih  tijela i radnika Škole pratiti i upozoravati na bilo koji oblik nastanka izravne ili neizravne diskriminacije.

Članak 86.
Diskriminacijom se smatraju i uznemiravanje i spolno uznemiravanje. 
Uznemiravanje radnika Škole je svako neželjeno ponašanje iz stavka 2. članka 75. i stavka 3. članka 84. ovoga Pravilnika
Spolnim uznemiravanjem radnika Škole smatra se svako ponašanje iz stavka 3. članka 75. ovoga Pravilnika.
Za svako radnikovo uznemiravanje ili spolno uznemiravanje drugih radnika primjenjuje se odredba članka 76. ovoga Pravilnika.
Ako se utvrdi da se radi o blažem obliku uznemiravanja i ako se može pretpostaviti da se uznemiravanje neće ponoviti, radniku se može dati pisano upozorenje zbog skrivljenog ponašanja. 
Ako se utvrdi da se radi o težem obliku uznemiravanja odnosno spolnog uznemiravanja, radniku koji je izvršio takvo uznemiravanje, ili ga kontinuirano ponavlja, može se dati izvanredni ili redoviti otkaz ugovora o radu. 
Uz pristanak osobe koja je možebitna žrtva diskriminacije u Školi, tijela Škole dužna su prijaviti osnovanu sumnju na diskriminaciju ovlaštenom pravobranitelju.
Kada pravobranitelj iz stavka 7. ovoga članka to zahtijeva, tijela Škole dužna su mu u roku do 15 dana od dana primitka zahtjeva dostaviti sve podatke i tražene isprave vezane uz diskriminaciju.

VIII. PLAĆE, NAKNADE PLAĆA I DRUGE NOVČANE NAKNADE

Članak 87.
Za radnike kojima se sredstva za plaću, naknadu plaće i druge novčane naknade osiguravaju u Državnom proračunu Republike Hrvatske, tijela Škole će ovlaštenim državnim tijelima pravodobno dostavljati podatke za obračun i isplatu plaće, naknade plaće i drugih novčanih naknada prema odredbama Zakona o plaćama u javnim službama, provedbenim propisima donesenim prema odredbama toga zakona i kolektivnim ugovorima.

Članak 88.
Računovodstvo Škole dužno je najkasnije 15 dana od dana isplate plaće, naknade plaće ili druge novčane naknade radniku uručiti obračun iz kojega je vidljivo kako su utvrđeni iznosi tih isplata plaće, naknade plaće i drugih novčanih naknada.
Obračuni iz stavka 1. ovog članka ovršne su isprave. 


Članak 89.
Računovodstvo Škole će na zahtjev i u skladu s uputama sindikata obračunavati i iz plaće radnika ustezati sindikalnu članarinu i uplaćivati ju na račun sindikata samo uz prethodnu pisanu suglasnost radnika. 
Pisanu suglasnost iz stavka 1. ovoga članka sindikat ili radnik dužan je dostaviti računovodstvu Škole.


IX. ODLUČIVANJE O STATUSU RADNIKA I PRESTANAK RADNOG ODNOSA

 Odlučivanje o statusu radnika

Članak 90.
O statusu radnika u Školi odlučuju ravnateljica i Školski odbor.
U vezi sa stavkom 1. ovoga članka ravnateljica:
1. u slučaju smrti radnika isprave radnika predaje nekome od članova radnikove obitelji
2. izvješćuje radnika o prestanku ugovora o radu sklopljenog na određeno vrijeme
3. izvješćuje radnika s navršenih 65 godina života i 15 godina staža osiguranja o vremenu prestanka ugovora o radu
4. prijavljuje Uredu državne uprave u Zadarskoj županiji prestanak potrebe za radnikom i bivšim ravnateljem
5. uređuje vođenje evidencije o radnicima i radnom vremenu radnika
6. upućuje radnika na liječnički pregled radi utvrđivanja zdravstvene sposobnosti za obavljanje određenih poslova
7. imenuje osobu koja će osim  njega biti ovlaštena nadzirati prikupljaju li se osobni podatci radnika, obrađuju, koriste i dostavljaju trećima zakonito
8. u slučajevima propisanim zakonom izvješćuje nadležnog inspektora o utvrđivanju preraspodjele radnog vremena
9. zaključuje radniku radni odnos danom dostave pravomoćnog rješenja o mirovini zbog opće nesposobnosti za rad
10. sklapa s radnikom pisani sporazum o prestanku ugovora o radu
11. izdaje radniku pisano upozorenje kada radnik krši obveze iz radnog odnosa
12. privremeno udaljuje s posla radnika koji je pravomoćno osuđen za neko od kaznenih djela propisanih člankom 106. stavkom 1. Zakona o odgoju i obrazovanju u osnovnoj i srednjoj školi, do donošenja odluke o izvanrednom otkazu ugovora o radu ili do donošenja odluke o redovitom otkazu ugovora o radu zbog skrivljenog ponašanja
13. privremeno udaljuje s posla radnika protiv kojega je pravomoćno pokrenut i vodi se kazneni postupak za neko od kaznenih djela propisanih člankom 106. stavkom 1. Zakona o odgoju i obrazovanju u osnovnoj i srednjoj školi
14. izvješćuje pripravnika, drugog nastavnika ili stručnog suradnika o prestanku ugovora o radu zbog nepravodobnog polaganja stručnog ispita ili nestjecanja pedagoških kompetencija
15. izvješćuje radnika koji se nakon isteka neplaćenog dopusta nije pravodobno vratio na rad o gubitku prava nastavka rada u Školi
16. predlaže Školskom odboru upućivanje radnika na prosudbu radne sposobnosti
17. nudi radniku koji nije u mogućnosti uredno izvršavati obveze u odgojno-obrazovnom radu zbog trajno narušenog psihofizičkog zdravlja, obavljanje drugih poslova prema preostaloj radnoj sposobnosti
18. kod otkaza ugovora o radu provodi postupak savjetovanja s radničkim vijećem odnosno sindikalnim povjerenika u funkciji radničkog vijeća i osigurava dokaze o razlozima za otkaz ugovora o radu
19. odlučuje uz prethodnu suglasnost Školskog odbora o redovitom ili izvanrednom otkazu ugovora o radu
20. prati izvršenje donesenih odluka u vezi s prestankom ugovora o radu i trajanju otkaznih rokova
21. podnosi zahtjev za isplatu otpremnine radniku kojemu je ugovor o radu otkazan zbog poslovno uvjetovanih ili osobnih razloga
22. radniku u roku od8 dana na njegov zahtjev izdaje potvrdu o vrsti poslova koje obavlja i trajanju radnog odnosa, a u roku od 15 dana od dana prestanka radnog odnosa radniku dostavlja njegove isprave i primjerak odjave s obveznog mirovinskog i obveznog zdravstvenog osiguranja te mu izdaje potvrdu o vrsti poslova koje je obavljao i trajanju radnog odnosa u Školi
23. dostavlja Hrvatskom zavodu za mirovinsko osiguranje podatke o radniku s kojim je sklopio ugovor o radu, kao i sve podatke do kojih dođe tijekom trajanja radnog odnosa
24. dostavlja Hrvatskom zavodu za zapošljavanje podatke o zaposlenim radnicima s utvrđenim invaliditetom
25. uređuje korištenje prava na rodiljne i roditeljske vremenske potpore
26. obavlja druge poslove za koje je ovlašten propisima, Statutom i drugim općim aktima Škole.
U vezi sa stavkom 1. ovoga članka Školski odbor:
1. daje ravnatelju prethodnu suglasnost kod zasnivanja radnog odnosa i donošenja odluka o redovitom ili izvanrednom otkazu ugovora o radu
2. odlučuje prema prijedlogu ravnatelja o upućivanju radnika na prosudbu radne sposobnosti
3. daje prethodnu suglasnost na sklapanje sporazuma s radničkim vijećem
4. odlučuje o zahtjevima radnika za zaštitu prava iz radnog odnosa
5. obavlja druge poslove za koje je ovlašten propisima, statutom i drugim općim aktima škole.

PRESTANAK RADNOG ODNOSA 

Članak 91.
Radniku Škole radni odnos prestaje prestankom ugovora o radu.
Ugovor o radu može prestati samo u slučajevima propisanim zakonom i na način određen zakonom i ovim Pravilnikom.
Ravnateljica u ime Škole provodi postupak koji prethodi prestanku ugovora o radu, a odluku o prestanku ugovora o radu donosi samostalno ili uz suglasnost sa Školskim odborom, sukladno članku 105. ovoga Pravilnika.
Svaki otkaz ugovora o radu mora biti u pisanom obliku s obrazloženjem i dostavljen radniku kojem se ugovor otkazuje.

Prestanak ugovora o radu na određeno vrijeme

Članak 92.
Radniku prestaje ugovor o radu sklopljen na određeno vrijeme istekom vremena na koje je sklopljen te sukladno članku 27. ovog Pravilnika.
U slučaju iz stavka 1. ovoga članka ravnatelj Škole donosi obavijest o prestanku radnog odnosa na određeno vrijeme.
Ugovor o radu sklopljen na određeno vrijeme može prestati i sporazumom ugovornih strana.

Prestanak ugovora o radu na neodređeno vrijeme

Članak 93.
Ugovor o radu sklopljen na neodređeno vrijeme prestaje:
1. sporazumom radnika i Škole, a sporazum sklapaju ravnatelj i radnik u pisanom obliku
2. redovitim ili izvanrednim otkazom ugovora o radu od strane radnika ili Škole, a ugovor o radu otkazuje se sukladno postupku propisanom zakonskim odredbama te odredbama članaka 95. – 105. ovoga Pravilnika
3. kada radnik Škole navrši 65 godina života i najmanje 15 godina mirovinskog staža, ugovor o radu prestaje sporazumom koji u pisanom obliku sklapaju radnik i ravnatelj Škole, odnosno ravnatelj Škole donosi obavijest o prestanku ugovora o radu zbog ispunjenja uvjeta za prestanak ugovora o radu sukladno Zakonu o odgoju i obrazovanju u osnovnoj i srednjoj školi
4. nastavnicima i stručnim suradnicima istekom školske godine (31. kolovoza) u kojoj su navršili 65 godina života i najmanje 15 godina mirovinskog staža, ugovor o radu prestaje sporazumom koji u pisanom obliku sklapaju nastavnik ili stručni suradnik i ravnatelj Škole odnosno ravnatelj Škole donosi obavijest o prestanku ugovora o radu zbog ispunjenja uvjeta za prestanak ugovora o radu sukladno Zakonu o odgoju i obrazovanju u osnovnoj i srednjoj školi
5. dostavom Školi pravomoćnog rješenja kojim je radniku priznato pravo na invalidsku mirovinu zbog potpunog gubitka radne sposobnosti za rad, kada ravnatelj Škole donosi obavijest o prestanku radnog odnosa
6. smrću radnika, u kojem slučaju ravnatelj Škole pisano utvrđuje činjenicu prestanka radnog odnosa
7. odlukom nadležnog suda, kada radni odnos prestaje na temelju pravomoćne odluke nadležnog suda
8. pripravniku koji u zakonski propisanom roku ne položi stručni ispit, ravnatelj Škole donosi obavijest o prestanku radnog odnosa
9. osobi koja je zasnovala radni odnos na mjestu nastavnika odnosno stručnog suradnika bez potrebnih pedagoških kompetencija uz uvjet stjecanja tih kompetencija, koja u zakonski određenom roku ne stekne pedagoške kompetencije, ravnatelj Škole donosi obavijest o prestanku radnog odnosa
10.  nastavniku odnosno stručnom suradniku koji je pri zapošljavanju imao odgovarajuću stručnu spremu i radno iskustvo u zanimanju za koje se školovao duže od vremena trajanja pripravničkog staža, te je zasnovao radni odnos uz uvjet polaganja stručnog ispita, ako u zakonski određenom roku ne položi stručni ispit, ravnatelj Škole donosi obavijest o prestanku radnog odnosa 
11.  u drugim slučajevima u skladu sa zakonskim odredbama.


Prestanak ugovora o radu ravnateljice Škole

Članak 94.
Zakonom o odgoju i obrazovanju u osnovnoj i srednjoj školi i Statutom Škole propisani su uvjeti i način prestanka ugovora o radu ravnateljice Škole. 



IZVANREDNI OTKAZ UGOVORA O RADU

Članak 95.
Izvanrednim otkazom Škola i radnik mogu otkazati ugovor o radu na neodređeno vrijeme i određeno vrijeme bez obveze poštivanja otkaznog roka, ako zbog osobito teške povrede obveze iz radnog odnosa ili zbog neke druge osobito važne činjenice, uz uvažavanje svih okolnosti i interesa obiju ugovornih stranaka nastavak radnog odnosa nije moguć. 
Ugovor o radu može se izvanredno otkazati samo u roku od 15 dana od dana saznanja za činjenicu na kojoj se izvanredni otkaz temelji.
Prije donošenja odluke o izvanrednom otkazu ugovora o radu, ravnateljica Škole dužna je omogućiti radniku da iznese svoju obranu, osim ako postoje okolnosti zbog kojih nije opravdano očekivati od ravnatelja Škole da to učini. 
Radnik kojemu je izvanredno otkazan ugovor o radu nema pravo na otkazni rok niti pravo na otpremninu.


REDOVITI OTKAZ UGOVORA O RADU

Članak 96.
	Redoviti otkaz ugovora o radu može biti: 
1. poslovno uvjetovani
2. osobno uvjetovani otkaz
3. otkaz ugovora o radu uvjetovan skrivljenim ponašanjem radnika i
4. otkaz ugovora o radu zbog nepovoljne ocjene probnog rada, sukladno članku 33. ovoga Pravilnika.
Otkaz ugovora o radu s ponudom izmijenjenog ugovora vrsta je redovitog otkaza. 

Poslovno uvjetovani otkaz ugovora o radu

Članak 97.
Poslovno uvjetovanim otkazom otkazuje se ugovor o radu uz propisani ili ugovoreni otkazni rok ako prestane potreba za obavljanjem određenog posla zbog gospodarskih, tehničkih ili organizacijskih razloga.
Pri odlučivanju o poslovno uvjetovanom otkazu ugovora o radu ravnatelj Škole dužan je voditi računa o trajanju radnog odnosa,  starosti i obvezama uzdržavanja koje terete radnika.
Radi utvrđivanja osobe kojoj je potrebno otkazati ugovor o radu, ravnateljica Škole dužna je za sve osobe koje su zaposlene na radnom mjestu za koje je potrebno iskazati višak, utvrditi kriterije iz stavka 2. ovoga članka i na temelju tako utvrđenih kriterija odrediti osobu kojoj će uz prethodnu suglasnost Školskog odbora biti otkazan ugovor o radu.

Članak 98.
Ako se u roku do šest (6) mjeseci od dana redovitog otkaza ugovora o radu zbog poslovno uvjetovanih razloga promijene okolnosti i ponovno nastane potreba za zapošljavanjem na istim poslovima, ravnatelj je dužan radniku kojemu je otkazan ugovor o radu iz poslovno uvjetovanih razloga, ponuditi sklapanje novoga ugovora o radu. 

Osobno uvjetovani otkaz ugovora o radu

Članak 99.
Škola može otkazati radniku ugovor o radu osobno uvjetovanim otkazom ugovora o radu ako radnik nije u mogućnosti uredno izvršavati svoje obveze iz radnog odnosa zbog određenih trajnih osobina ili sposobnosti. 
Radniku se može otkazati ugovor o radu osobno uvjetovanim otkazom ugovora o radu ako je došlo do smanjenja radne sposobnosti uz preostalu radnu sposobnost ili do smanjenja radne sposobnosti uz djelomični gubitak radne sposobnosti, a u Školi ne postoje drugi odgovarajući poslovi koji se radniku mogu ponuditi. 


Članak 100.
Okolnosti iz članka 99. ovoga Pravilnika utvrđuju se aktima nadležnih tijela. 
Članak 101.
Pravo na otkazni rok, otpremninu te ostala prava iz radnog odnosa pri otkazivanju ugovora o radu utvrđuju se i provode u skladu sa zakonskim odredbama i odredbama kolektivnih ugovora. 

Otkaz ugovora o radu uvjetovan skrivljenog ponašanja radnika

Članak 102.
Radniku koji krši obveze iz radnog odnosa ugovor o radu otkazuje se redovitim otkazom ugovora o radu uvjetovanim skrivljenim ponašanjem radnika. 
Prije redovitog otkazivanja iz stavka 1. ovoga članka ravnateljica Škole dužna je radnika pisano upozoriti na obveze iz radnog odnosa i ukazati mu na mogućnost otkaza ugovora o radu za slučaj nastavka kršenja tih obveza, osim ako postoje okolnosti zbog kojih nije opravdano očekivati od ravnatelja Škole da to učini. 
Prije donošenja odluke o otkazu ugovora o radu uvjetovanom skrivljenim ponašanjem radnika ravnateljica Škole dužna je radniku dati mogućnost da iznese svoju obranu, osim ako postoje okolnosti zbog kojih nije opravdano očekivati od ravnateljice da to učini. 

Članak 103.
Radnik kojemu se otkazuje zbog skrivljenog ponašanja ima pravo na polovicu otkaznih rokova propisanih Zakonom o radu, a nema pravo na otpremninu. 

Otkaz ugovora o radu s ponudom izmijenjenog ugovora

Članak 104.
U slučaju kada Škola otkaže ugovor o radu i istodobno predloži radniku sklapanje ugovora o radu pod izmijenjenim uvjetima, radniku je obvezna ostaviti rok od najmanje osam (8) dana za izjašnjenje o ponudi za sklapanje ugovora o radu pod izmijenjenim uvjetima. 
Radniku se može dati otkaz ugovora o radu s ponudom izmijenjenog ugovora samo u opravdanim slučajevima. 
Radnik ima pravo osporavati dopuštenost takvog otkaza pred nadležnim sudom i u slučaju kada je prihvatio ponudu Škole. 

Odlučivanje o prestanku radnog odnosa 

Članak 105.
Prije donošenja odluke o otkazu ugovora o radu ravnateljica je dužna u skladu sa zakonskim odredbama izvršiti obvezu savjetovanja odnosno traženja suglasnosti u pisanom obliku od radničkog vijeća odnosno sindikalnog povjerenika u funkciji radničkog vijeća. Odluke koje imaju za posljedicu prestanak radnog odnosa donosi u ime Škole ravnateljica uz prethodnu suglasnost Školskog odbora. 
Prethodna suglasnost Školskog odbora nije potrebna u slučaju prestanka ugovora o radu na određeno vrijeme, sporazumnog prestanka radnog odnosa i prestanka radnog odnosa po sili Zakona o radu te Zakona o odgoju i obrazovanju u osnovnoj i srednjoj školi.
Po sili Zakona o radu radni odnos prestaje kada se za radnika dostavi pravomoćno rješenje o priznanju prava na invalidsku mirovinu zbog potpunog gubitka radne sposobnosti za rad. 
Po sili Zakona o odgoju i obrazovanju u osnovnoj i srednjoj školi radni odnos prestaje: pripravniku koji ne položi stručni ispit u zakonskom roku, osobi koja ne stekne pedagoške kompetencije i ne položi stručni ispit u zakonskom roku, radniku Škole kada navrši 65 godina života i najmanje 15 godina mirovinskog staža, a nastavniku i stručnom suradniku istekom školske godine u kojoj su navršili 65 godina života i najmanje 15 godina mirovinskog staža. 


Udaljavanje radnika od obavljanja poslova

Članak 106.
Ako ravnateljica Škole sazna da je protiv radnika Škole pokrenut i vodi se kazneni postupak za neko od kaznenih djela iz članka 10. ovoga Pravilnika, udaljit će radnika od obavljanja poslova do obustave kaznenog postupka, odnosno najduže do pravomoćnosti sudske presude, uz pravo na naknadu plaće u visini dvije trećine prosječne mjesečne plaće koju je osoba ostvarila u tri (3) mjeseca prije udaljavanja od obavljanja poslova.
Postupanje iz stavka 1. ovoga članka može se temeljiti isključivo na pisanoj obavijesti nadležnog Državnog odvjetništva odnosno nadležnog Općinskog suda da je protiv radnika pokrenut kazneni postupak.
Ako je pravomoćnim rješenjem obustavljen kazneni postupak pokrenut protiv radnika ili je pravomoćnom presudom radnik oslobođen od odgovornosti, radniku će se vratiti obustavljeni dio plaće od prvog dana udaljavanja.

Članak 107.
Ako osoba u radnom odnosu u Školi bude pravomoćno osuđena za neko od kaznenih djela iz članka 10. ovoga Pravilnika, Škola kao poslodavac otkazat će ugovor o radu bez obveze poštivanja propisanog ili ugovorenog otkaznog roka izvanrednim otkazom ugovora o radu, u roku od petnaest (15) dana od dana saznanja za pravomoćnu odluku, a po proteku toga roka redovitim otkazom ugovora o radu uvjetovanim skrivljenim ponašanjem radnika, u kojem će slučaju ravnatelj, istodobno uz otkazivanje ugovora o radu, od radnika zahtijevati da odmah prestane raditi tijekom otkaznog roka.

Vraćanje isprava radniku i davanje potvrde o radnom odnosu

Članak 108.
Škola je obvezna u roku od petnaest (15) dana od dana prestanka radnog odnosa vratiti radniku sve njegove isprave i primjerak odjave s obveznog mirovinskog i zdravstvenog osiguranja te mu izdati potvrdu o vrsti poslova koje je obavljao i trajanju radnog odnosa. 
Na zahtjev radnika Škola mu je obvezna u roku od osam (8) dana od podnošenja zahtjeva izdati potvrdu o vrsti poslova koje radnik obavlja i trajanju radnog odnosa.

X. ZAŠTITA PRAVA IZ  RADNOG ODNOSA

Podnošenje zahtjeva za zaštitu prava iz radnog odnosa


Članak 109.
Radnik koji smatra da mu je povrijeđeno neko pravo iz radnog odnosa, može u roku od petnaest (15) dana od dana dostave akta kojim je možebitno povrijeđeno njegovo pravo, odnosno od dana saznanja za povredu prava, podnijeti Školskom odboru zahtjev za zaštitu prava.

	Odlučivanje Školskog odbora o zahtjevu za zaštitu prava iz radnog odnosa


Članak 110.
Ako raspolaže relevantnim podatcima u vezi sa zahtjevom radnika, Školski odbor treba o zahtjevu iz članka 109. ovoga Pravilnika odlučiti u roku do petnaest (15) dana od dana primitka zahtjeva.
Kada Školski odbor utvrdi da je radnikov zahtjev za ostvarivanje prava nerazumljiv može tražiti ispravku ili dopunu zahtjeva
Ako Školski odbor utvrdi da je radnik podnio zahtjev za ostvarivanje prava nakon isteka roka iz članka 109. ovoga Pravilnika, zahtjev radnika treba odbaciti.
Ako ne postupi prema stavku 3. ovoga Pravilnika, odlučujući o zahtjevu, Školski odbor može:
1. zahtjev odbiti kao neosnovan
2. zahtjevu udovoljiti i osporavani akt izmijeniti ili poništiti
3. zahtjevu udovoljiti i osporavani akt ukinuti i donijeti novi akt, odnosno ukinuti i vratiti predmet na ponovno odlučivanje.

Zaštita prava iz radnog odnosa pred nadležnim sudom

Članak 111.
Radnik čijem zahtjevu za zaštitu prava iz radnog odnosa, Škola nije udovoljila u zakonskom roku od petnaest (15) dana, može zahtijevati zaštitu prava pred nadležnim sudom za radne sporove, odnosno pred Općinskim sudom u Zadru,u daljnjem roku od petnaest (15) dana. 
Zaštitu prava pred nadležnim sudom ne može zahtijevati radnik koji nije prethodno podnio Školskom odboru zahtjev za zaštitu prava, osim u slučaju zahtjeva radnika za naknadu štete i druga novčana potraživanja iz radnog odnosa.
Odredbe ovoga članka ne primjenjuju se na postupak zaštite dostojanstva iz članka 81. ovoga Pravilnika.

XI. DOSTAVLJANJE PISMENA 

Članak 112.
Pismena u vezi s ostvarivanjem prava i obveza iz radnog odnosa dostavljaju se radniku neposredno na radnome mjestu. 
Potvrdu o izvršenom dostavljanju (dostavnicu) potpisuju dostavljač i radnik. Na dostavnici radnik treba sam naznačiti nadnevak primitka pismena. 
Ako radnik odbije primitak pismena, dostavljač će odbijanje primitka pismena zabilježiti na preslici omota pismena  i na dostavnici naznačivši dan, sat i razlog odbijanja primitka i istog dana ga izvjesiti na oglasnu ploču Škole uz potpis osobe koja je pismeno izvjesila s naznakom da se time smatra da je dostava izvršena.


Članak 113.
Kada radniku pismeno nije moguće dostaviti na radnom mjestu, isto će se dostaviti poštom, preporučeno s povratnicom,  na radnikovu adresu.
U slučaju odbijanja primitka pismena kod poštanske dostave ili nepravodobne prijave promjene adrese odnosno nepoznate adrese, dostavljanje će se obaviti isticanjem pismena na oglasnoj ploči Škole.
Kada je pismeno istaknuto na oglasnoj ploči Škole, dostavljanje se smatra obavljenim istekom roka od tri dana od dana isticanja pismena.



XII. NAKNADA ŠTETE 

Članak 114.
Bez dopuštenja ravnateljice radnik Škole ne smije za sebe ili drugu osobu obavljati poslove sredstvima ili opremom Škole.
Radnik koji na radu ili u vezi s radom namjerno ili krajnjom nepažnjom prouzroči štetu Školi, dužan je nastalu štetu naknaditi.


Članak 115.
Ako štetu namjerno ili krajnjom nepažnjom prouzroči više radnika, svaki radnik odgovoran je za dio štete koji je prouzročio.
Ako štetu namjerno ili krajnjom nepažnjom namjerno ili krajnjom nepažnjom prouzroči više radnika, a ne može se za svakog radnika utvrditi dio štete koji je prouzročio, svi radnici odgovaraju za štetu i dužni su je naknaditi u jednakim iznosima.
Ako je više radnika uzrokovalo štetu kaznenim djelom koje je počinjeno s namjerom, za štetu odgovaraju solidarno. 

Članak 116.
Visina štete određuje se na osnovi cjenika ili knjigovodstvene isprave, odnosno knjigovodstvene vrijednosti stvari na kojima je počinjena šteta.
Ako se šteta ne može odrediti prema stavku 1. ovoga članka, šteta će se odrediti procjenom vrijednosti oštećene stvari. Procjena vrijednosti oštećene stvari utvrdit će se vještačenjem.

Članak 117.
Škola će djelomično ili potpuno osloboditi radnika od plaćanja naknade štete ako šteta nije učinjena namjerno, ako radnik do tada nije uzrokovao štetu, ako je poduzeo sve da se šteta otkloni ili bi se radnik zbog isplate naknade našao u osobito teškom socijalnom ili materijalnom položaju i iz drugih razloga utvrđenih kolektivnim ugovorom.
Odredba stavka 1. ovoga članka ne odnosi se na radnika koji je štetu Školi prouzročio kaznenim djelom s namjerom.

Članak 118.
Ako radnik na radu ili u vezi s radom namjerno ili krajnjom nepažnjom prouzroči štetu trećoj osobi, a tu je štetu naknadila Škola, radnik je dužan Školi vratiti iznos koji je ona isplatila trećoj osobi.

Članak 119.
Postupak u vezi s utvrđivanjem i naplatom štete vodi ravnateljica.
Ako radnik ne naknadi nastalu štetu dragovoljno, ravnatelj treba protiv radnika pokrenuti postupak za prisilnu naknadu štete.



Članak 120.
Radnik ima pravo na naknadu štete od Škole ako pretrpi štetu na radu ili u vezi s radom, odnosno ako mu Škola prouzroči štetu povredom njegovih prava iz radnog odnosa.
Obilježje i visinu štete iz stavka 1. ovoga članka radnik mora dokazati.
Nastalu štetu iz stavka 1. ovoga članka Škola će naknaditi prema Zakonu o obveznim odnosima, odnosno prema ovršnoj ispravi.
Potraživanja naknade štete zastarijevaju u skladu s propisima obveznog prava.

XIII. PRAVO RADNIKA UPUĆENIH NA RAD U INOZEMSTVO

Članak 121.
Na pisani zahtjev radnika, ravnatelj je dužan odobriti neplaćeni dopust i povratak na ugovorene poslove svakom radniku koji u Školi ima ugovor o radu na neodređeno vrijeme a koji je upućen na rad u diplomatsko-konzularno predstavništvo Republike Hrvatske njegovom bračnom drugu ili radniku koji je od Ministarstva znanosti, obrazovanja i sporta izabran za rad u hrvatskoj nastavi u inozemstvu ili za lektora hrvatskog jezika i književnosti na visokoškolskoj ustanovi u inozemstvu.
Radniku iz stavka 1. ovoga Pravilnika za vrijeme neplaćenog dopusta odnosno rada u inozemstvu prava iz radnog odnosa ili u vezi s radnim odnosom miruju. 
Vrijeme neplaćenog dopusta ravnateljica treba urediti sporazumno odnosno prema radnikovom pisano obrazloženom zahtjevu.
Ako se radnik i Škola drukčije ne sporazumiju, mirovanje odnosno vrijeme neplaćenog dopusta će otpočeti danom dostave radnikova zahtjeva Školi.
Za obavljanje poslova u Školi koje je obavljao radnik iz stavka 1. ovoga članka Škola može sklopiti jedan ili više uzastopnih ugovora o radu na određeno vrijeme, čije neprekinuto trajanje može biti najdulje pet godina.

Članak 122.
Radnik iz članka 121. stavka 1. ovoga Pravilnika obvezan je vratiti se na rad u Školu u roku od 7 dana od dana prestanka obavljanja poslova iz članka 121. stavka 1.ovog Pravilnika.
O svojoj namjeri povratka na rad,radnik iz članka 121. stavka 1. ovoga Pravilnika, dužan je obavijestiti ravnateljicu Škole najkasnije 5 dana prije namjeravanog povratka.
Ukoliko se radnik ne javi na rad u roku navedenom u stavku 1. ovoga članka ravnateljica će ga izvijestiti o gubitku prava nastavka rada u Školi, prema članku 90. stavku 2. točki 15. ovoga Pravilnika


XIV.  RADNIČKO VIJEĆE, SINDIKAT I SKUP RADNIKA


Članak 123.
Škola će u okviru mogućnosti i u dogovoru s osnivačem osigurati radničkom vijeću prostor, sredstva i druge uvjete potrebne za nesmetan rad.
Ako radnici ne utemelje radničko vijeće, Škola će iste uvjete iz stavka 1. ovoga članka osigurati za rad sindikalnom povjereniku zaposlenom u Školi koji se ravnatelju Škole pisano očitovao o preuzimanju prava i dužnosti radničkog vijeća.
Ako u Školi djeluju dva ili više sindikata, sindikati se trebaju sporazumjeti o sindikalnom povjereniku, a o postignutom sporazumu dužni su pisano izvijestiti ravnateljicu.
Ako se sindikati iz stavka 3. ovoga članka ne sporazumiju se o sindikalnom povjereniku koji će imati prava i dužnosti  radničkog vijeća, ravnateljica treba osigurati uvjete iz stavka 1. ovoga članka samo sindikalnom povjereniku koji dostavi zapisnik i odluku iz koje je vidljivo da je izabran za preuzimanje prava i obveza radničkog vijeća.

Članak 124.
Za izvješćivanje radničkog vijeća odnosno sindikalnog povjerenika u funkciji radničkog vijeća o poslovnim podatcima Škole propisanim zakonom i savjetovanje s radničkim vijećem odnosno sindikalnim povjerenikom u funkciji radničkog vijeća o namjeri donošenja pojedinih odluka ovlašten je ravnatelj.
Ravnateljica sukladno zakonskim odredbama vodi računa o obvezi suodlučivanja s radničkim vijećem odnosno sindikalnim povjerenikom u funkciji radničkog vijeća o određenim pitanjima u kojima nije u mogućnosti samostalno donijeti odluku. 

Članak 125.
Pobliži uvjeti za rad radničkog vijeća odnosno sindikalnog povjerenika u funkciji radničkog vijeća mogu se urediti se sporazumom između radničkog vijeća odnosno sindikalnog povjerenika u funkciji radničkog vijeća i Škole.
Ako je radničko vijeće utemeljeno suprotno zakonu ili je kod provođenja izbora za radničko vijeće bilo teškog kršenja odredaba zakona koje je utjecalo na rezultate izbora, ravnatelj je dužan pokrenuti postupak za poništenje izbora u skladu s odredbama Zakona o radu.
Ako radničko vijeće ili član radničkog vijeća prekrši obveze koje ima prema zakonu odnosno drugom propisu, ugovoru ili sporazumu, ravnatelj je dužan pokrenuti postupak raspuštanja radničkog vijeća ili isključenja pojedinog člana radničkog vijeća u skladu s odredbama Zakona o radu.
Članak 126.
Skup radnika čine svi radnici zaposleni u Školi.
Skup radnika saziva radničko vijeće ili sindikalni povjerenik s ovlastima radničkog vijeća uz prethodno savjetovanje s ravnateljem, vodeći pri tome računa da se odabirom vremena i mjesta održavanja skupa radnika ne remeti redovito obavljanje djelatnosti Škole.
Ako u Školi nije utemeljeno radničko vijeće ili nema sindikalnog povjerenika s ovlastima radničkog vijeća, skup radnika ovlašten je sazvati ravnateljica.
Kada je u Školi utemeljeno radničko vijeće, ravnateljica može sazvati skup radnika ne osporavajući radničkom vijeću pravo na sazivanje skupa radnika i vodeći računa da se time ne ograničavaju ovlasti radničkoga vijeća. 
Kod postupanja prema stavku 4. ovoga članka, ravnateljica je dužna savjetovati se s radničkim vijećem.

XV.  OGLASNA PLOČA

Članak 127.
Škola ima oglasnu ploču koja se nalazi u zbornici Škole i koja je dostupna svim radnicima Škole.
Oglasna ploča služi za objavljivanje: općih akata i pojedinačnih akata za koje je predviđena objava, potrebe za zasnivanjem radnog odnosa, zapisnika tijela Škole, obavijesti o rasporedu radnih obveza radnika Škole i drugih obavijesti i akata koje su bitne radi osiguravanja bolje komunikacije radnika s ravnateljem, radničkim vijećem odnosno sindikalnim povjerenikom u funkciji radničkog vijeća i sindikatom.
Ravnateljica je dužna bez naknade osigurati za rad sindikata postavljanje oglasne ploče o svom trošku u zbornici Škole.
Na oglasnu ploču svoje obavijesti i odluke smiju stavljati isključivo:
1. ravnatelj ili osoba koju ravnatelj ovlasti
2. predsjednik radničkog vijeća odnosno sindikalni povjerenik
3. predsjednik Školskog odbora. 
Obavijesti koje je na oglasnu ploču stavila osoba koja nije za to ovlaštena, bit će uklonjene, a osoba koja je stavila takvu obavijest na oglasnu ploču pisano upozorena da to ne čini. 
Obavijesti sa oglasne ploče ne smiju se iznositi izvan škole.
Ukoliko ista osoba nastavi s objavljivanjem svojih obavijesti, pisama i sl. na oglasnoj ploči, smatrat će se da je grubo povrijedila obveze iz radnog odnosa.

Članak 128.
Svi radnici u Školi obvezni su svakodnevno provjeravati sve što je objavljeno na oglasnoj ploči.
Smatra se da su radnici upoznati s aktima, odlukama i obavijestima iz stavka 2. članka 127. ovoga Pravilnika koje su oglašene na oglasnoj ploči Škole, protekom pet dana od dana kada su stavljene na oglasnu ploču.

XVI.  PRIJELAZNE I ZAVRŠNE ODREDBE

Članak 129.
Ovaj Pravilnik može se mijenjati i dopunjavati samo na način i u postupku po kojem je donesen.

Članak 130.
Autentično tumačenje ovog Pravilnika daje Školski odbora.

Članak 131.
Stupanjem na snagu ovoga Pravilnika prestaje važiti Pravilnik o radu od 21. svibnja 2010. godine (KLASA:602-03/10-01/56; URBROJ:2198-1-66-10-01)


Članak 132.
Ovaj Pravilnik stupa na snagu osmoga dana od dana objave na oglasnoj ploči Škole.


Predsjednica Školskog odbora:

___________________________
   Silvana Vitez, prof.



Ovaj Pravilnik objavljen je dana 10. ožujka 2015. godine i stupa na snagu dana                18. ožujka 2015. godine.


KLASA: 602-03/15-02/30
URBROJ: 2198-1-66-15-01
Zadar, 18. ožujka 2015. godine 
                                                                           
Ravnateljica :

________________________
									Maja Selimović, prof.

